Oud-Protea Morné gaan by skool afrig | Netwerk24
Oud-Protea Morné gaan by skool afrig
Deur Johann De Jager 24 Mei 2019 20:00
Morné van Wyk, voormalige paaltjiewagter en kolwer van die Proteas, begin binnekort met 'n loopbaan as afrigter.
Morné van Wyk gaan eersdaags as 'n afrigter by 'n skool in Pietermaritzburg inval. Foto: Gallo Images
Die 40-jarige Van Wyk gaan hom by St. Charles College in Pietermaritzburg, spogkrieketskool in Dolphins-kontrei, aansluit.
Dié skool, 'n verteenwoordiger van die franchises se T20-toernooi vanjaar in Pretoria, het bevestig Van Wyk sal op 1 Julie as krieketspesialis by hom inval.
Van Wyk het op sy beurt bevestig hy is nie meer beskikbaar vir enige langtermyn-kontrakte nie. Die skool is nou sy prioriteit en hy sal 'n korttermyn-aanbiedinge soos T20-toernooie in oorlegpleging met sy nuwe werkgewer oorweeg.
"Dit gaan nou bietjie moeilik raak om aan te hou speel, want my verantwoordelikheid is nou teenoor die skool. Dit sal maar afhang of ek met daardie tye beskikbaar is."
Hy beplan om later vanjaar nog in 'n T20-meesterstoernooi te gaan speel, waar oud-Proteas soos
Shaun Pollock, Ashwell Prince, Jacques Rudolph, Makhaya Ntini en Robin Peterson onder andere ook gesien kan word.
Van Wyk het sy eersterangse buiging as skoolseun in die 1996-'97-seisoen vir die Vrystaat gemaak. Hy het ná sy loopbaan by die Knights die Dolphins ook aangevoer.
Van Wyk het in 2014 'n groot aandeel gehad in die Dolphins se verowering van die T20-trofee, die franchise eerste titel in agt jaar.